‘Direkteur’ bedrieg SAID glo uit miljoene(Argieffoto bloot ter illustrasie.) ’n 33-jarige man word daarvan beskuldig dat hy die Suid-Afrikaanse Inkomstediens (SAID) uit meer as R6,6 miljoen bedrieg het. Vusi Charclass Dlamini, direkteur van ŉ maatskappy met die naam Riverly Engineering, het verlede week in die Palm Ridge-handelshof verskyn waar hy op die oortreding van die Wet op Belastingadministrasie teregstaan. Dlamini het na bewering bedrieglike belastingopgawe-eise tussen Mei 2014 en Januarie 2017 by die SAID ingedien. Die saak is aan die Valke in Germiston vir verdere ondersoek oorhandig. Dié ondersoek het onder meer onthul dat Riverly Engineering nie bestaan nie. Dlamini se sakerekening is gevolglik vir alle transaksies gesluit. ŉ Lasbrief is vir sy inhegtenisneming uitgereik en aan die toepaslike owerhede gestuur. Dlamini het homself Woensdag aan die polisie in Germiston oorgegee. Die saak is tot 18 Mei uitgestel wanneer Dlamini formeel vir borgtog sal aansoek doen. Hy bly intussen in aanhouding.